NIKE เจอกระแสข่าวลบ แต่ยอดขายเพิ่ม
“กระแสข่าวที่เกิดขึ้นไม่ได้สะท้อนถึงผลลัพธ์เสมอไป”  ทุกวันนี้ เราเชื่อเรื่องราวที่สื่อนำเสนอได้ขนาดไหน ถ้ากระแสตอบรับไม่ดี แปลว่าผลลัพธ์ที่เกิดขึ้นจะเลวร้ายจริงหรือ เรื่องราวของ NIKE น่าจะสะท้อนคำพูดเหล่านี้ได้เป็นอย่างดี  เมื่อเร็วๆ นี้ หลายคนอาจจะได้ยินข่าวเกี่ยวกับ NIKE บริษัทรองเท้าชื่อดังของโลก 
11 ก.ย. 2561

NIKE เจอกระแสข่าวลบ แต่ยอดขายเพิ่ม / โดย ลงทุนแมน
“กระแสข่าวที่เกิดขึ้นไม่ได้สะท้อนถึงผลลัพธ์เสมอไป”
ทุกวันนี้ เราเชื่อเรื่องราวที่สื่อนำเสนอได้ขนาดไหน
ถ้ากระแสตอบรับไม่ดี แปลว่าผลลัพธ์ที่เกิดขึ้นจะเลวร้ายจริงหรือ
เรื่องราวของ NIKE น่าจะสะท้อนคำพูดเหล่านี้ได้เป็นอย่างดี
เมื่อเร็วๆ นี้ หลายคนอาจจะได้ยินข่าวเกี่ยวกับ NIKE บริษัทรองเท้าชื่อดังของโลก
หลังจากที่มีการปล่อยโฆษณาตัวใหม่เนื่องในโอกาสครบรอบ 30 ปี คำขวัญประจำบริษัท "JUST DO IT."
หลังจากการเปิดตัวโฆษณาออกไป เกิดกระแสต่อต้านอย่างหนัก
ถึงขนาดที่ว่ามีคนบางกลุ่มได้นำรองเท้าของ NIKE มาเผาเพื่อแสดงความไม่พอใจ
พร้อมกับราคาหุ้นที่ตกลงถึง 3% ทันที จนนักวิเคราะห์มองว่า โฆษณาของ NIKE ครั้งนี้อาจจะถือว่าล้มเหลวเลยก็ว่าได้
สาเหตุหลักคือนักแสดงภายในโฆษณาของ NIKE ครั้งนี้มี โคลิน แคปเปอร์นิก (Colin Kaepernick) อยู่
โคลิน แคปเปอร์นิก เป็นใคร ?
แคปเปอร์นิก เป็นนักกีฬาอเมริกันฟุตบอลชื่อดัง ซึ่งอาจจะเรียกได้ว่าเป็นหนึ่งในดาวรุ่งของวงการเลยทีเดียว
แต่เมื่อ 2 ปีก่อนชีวิตของนักกีฬาที่จะเป็นดาวรุ่งคนนี้กลับต้องเปลี่ยนไป หลังจากที่เขาได้กลายเป็นส่วนหนึ่งของกลุ่มต่อต้านการเหยียดสีผิว
ในปี 2016 ช่วงก่อนเปิดฤดูกาล เกมอุ่นเครื่อง แคปเปอร์นิก นักกีฬาภายใต้ทีม San Francisco 49ers ได้นั่งลงระหว่างการร้องเพลง The Star-Spangled Banner ซึ่งเป็นเพลงชาติของสหรัฐอเมริกา
หลังเกมจบ เขาได้ให้สัมภาษณ์ถึงการกระทำครั้งนี้ว่า
“เขาจะไม่ลุกขึ้นยืนเพื่อแสดงความภาคภูมิใจในธงของประเทศที่กดขี่คนผิวดำและคนผิวสี สำหรับเขาเรื่องนี้ถือเป็นเรื่องใหญ่กว่าการเล่นอเมริกันฟุตบอล มันคงจะเป็นเรื่องที่เห็นแก่ตัวมาก ถ้าเขาปล่อยมันผ่านไป”
นอกจากนั้นเขายังได้มีการพูดถึงเหตุการณ์ Black Lives Matter ที่ตำรวจชาวผิวขาวได้ยิงชายผิวดำจนเสียชีวิต ซึ่งเป็นหนึ่งในชนวนสำคัญที่เพิ่มความรุนแรงของการเหยียดสีผิว
และในเกมต่อมาของการอุ่นเครื่อง แคปเปอร์นิกก็เลือกที่จะทำเช่นเดิม เพียงแต่เปลี่ยนเป็นการนั่งชันเข่าแทนเพื่อเป็นการให้ความเคารพต่อกองทัพสหรัฐอเมริกา
เพราะว่า Nate Boyer อดีตทหารผ่านศึกผู้ร่วมอาชีพอเมริกันฟุตบอล ได้บอกกับ แคปเปอร์นิก ว่า แม้จะไม่เคารพต่อประเทศ แต่อย่างน้อยก็ควรจะให้ความเคารพกับผู้ที่เคยเสียสละเพื่อปกป้องประเทศ
จากทั้งสองเหตุการณ์นี้ แคปเปอร์นิก จึงถูกมองว่ากลายเป็นส่วนหนึ่งของกลุ่มต่อต้านการเหยียดสีผิว ส่งผลให้ในปีต่อมา เขาต้องกลายเป็นคนว่างงานเพราะทางทีมได้ทำการยกเลิกสัญญา
แล้วทำไม NIKE ถึงต้องการให้ แคปเปอร์นิก อยู่ในโฆษณา?
ในอดีต NIKE เองก็เคยโปรโมตภาพลักษณ์ของพลเมืองอาวุโสที่โดดเดี่ยวกำลังวิ่งอยู่บนสะพาน
ด้วยเหตุผลหลักๆ ก็คือการขายแรงบันดาลใจที่เป็นคำขวัญของบริษัท และกรณีของ แคปเปอร์นิก เองก็น่าจะไม่ต่างจากรณีเมื่อครั้งอดีต
แม้ว่ากระแสที่เกิดกับแบรนด์ NIKE ครั้งนี้อาจจะไม่ค่อยดูดีนัก
แต่เมื่อเราย้อนกลับมาดู ยอดขายหลังจากปล่อยโฆษณานี้ออกมาพบว่า
ยอดขายของ NIKE ที่ขายช่องทางออนไลน์ในช่วงวันหยุดแรงงานปีนี้ เติบโตขึ้น 31% เมื่อเทียบกับช่วงเดียวกันของปีที่แล้วที่เติบโตขึ้น 17%
และนอกจากนั้นยังพบว่า โฆษณาของ NIKE ในครั้งนี้ ก็มีผู้ที่ชื่นชอบอยู่เป็นจำนวนมากไม่แพ้กัน
แม้กระทั่ง Tiger Woods ก็ยังพูดถึงโฆษณานี้ว่า “NIKE กำลังทำสิ่งพิเศษที่ต่างออกไป และสามารถทำได้สำเร็จอย่างยอดเยี่ยม”
หลังจากที่มีการพูดถึงยอดขายออนไลน์ที่เติบโตขึ้นกว่าปีที่แล้ว ราคาหุ้นของบริษัท NIKE ก็ได้เพิ่มกลับขึ้นมาอยู่ในระดับเดิม
แปลว่า กระแสที่เกิดขึ้นภายในสื่อต่างๆ อาจจะเป็นเพียงเสียงสะท้อนจากคนเพียงไม่กี่กลุ่ม
ในตอนนี้เราอาจจะกำลังอยู่ในยุคที่ข่าวสารกำลังมีอิทธิพลต่อชีวิตมากขึ้นเรื่อยๆ จนบางครั้งเราไหลไปตามกระแสตอบรับที่อาจจะเป็นเพียงมุมเดียว
แต่ถ้าเราลองถอยออกมาจากกระแสข่าว แล้วมองภาพให้กว้างขึ้น
เราอาจจะเห็นมุมอื่นๆ ที่ต่างออกไป ซึ่งรวมถึงผลลัพธ์ที่จะตามมาด้วยนั่นเอง..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
[9788].